DX.  Privilegium pro monasterio Wadegozingensi.   (Anno 1152, Maii 27.) [HONTHEIM,  Hist. Trevir. diplom.  I, 564.]
Author: Eugenius III
Date:  [Signiae]

EUGENIUS episcopus, servus servorum Dei, dilectis filiis WALFRAMO abbati ecclesiae Sanctae Mariae de Wadegozingen, ejusque fratribus, tam praesentibus quam futuris, canonicam vitam professis.

Religiosam vitam eligentibus apostolicum convenit adesse praesidium, ne forte cujuslibet temeritatis incursus aut eos a proposito revocet, aut robur sacrae religionis infringat. Eapropter, dilecti in Domino filii, vestris justis postulationibus benigno concurrentes assensu, praefatam ecclesiam, in qua divino mancipati estis obsequio, sub beati Petri et nostra protectione suscipimus, et praesentis scripti patrocinio communimus. Imprimis siquidem statuentes ut ordo canonicus, qui secundum Dei timorem et beati Augustini Regulam ibi auctoritate Domino institutus esse dignoscitur, perpetuis ibidem temporibus inviolabiliter conservetur; praeterea quascunque possessiones, quaecunque bona eadem ecclesia in praesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, praestante Domino, poterit adipisci, firma vobis vestrisque successoribus et illibata permaneant. In quibus haec propriis duximus vocabulis adnotanda: Allodium, quod vocatur Wadegozingen, in quo ipsa ecclesia sita est, quod nobilis mulier Gisela, relicta comitis Friderici de Saarbrucken, consentiente Simone filio suo; in ministerialibus solis exceptis, cum dominicalibus suis, mansionariis cum mansis, omnique ipsorum justitia, mancipiis utriusque sexus, agris, silvis, pratis, pascuis, cultis et incultis, aquis aquarumve decursibus, molendinis, piscationibus, omnique jure suo, quod in eodem loco habebat, ita liberum vobis absolutumque concessit, ut nec advocatiam, nec quidquam juris sive dominii, praeter ministeriales, sibi aut suorum haeredum alicui reservaverit. Allodium interjacens ante dicto allodio quod emistis a Conone ac filiis ejus novem talentis; in Wilre allodium quod fuit Guntranni et fratris ejus, nec non Alberonis, in silvis scilicet et agris; in Habechesthal, allodium quod fuit Herbonis, et allodium juxta positum in Bredebach, emptum a Stephano decem talentis; in Kinderbura allodium quod fuit Gervalii, et haeredum ipsius Giseberti et fratrum ejus; in Onesheim allodium quod fuit nobilis viri comitis Friderici, Reneri, Beronis et Dithmari; in Escheringa allodium quod fuit ejusdem Dithmari, et alia quae ibidem habetis; in Wopenswilre allodium quod fuit Udonis, ac fratrum ipsius, atque sororis; allodium quod fuit Rorici et Hadelugis; in Burgalba allodium quod fuit comitis Sigeberti, in aquis, silvis et pratis; in Sulzasita in episcopatu Wormatiensi allodium quod fuit Henrici et Hirzeche uxoris ejus, atque alios agros quos ibidem habetis; in proxima villa Hetdenetheim allodium quod fuit Burchardi; agros et vineas quae habetis in Lambeleshim; in civitate Trevirensi curiam, domum et vineam ei contiguam, atque alias vineas quas ibidem habetis; in Heseningen mansum unum, et Leimam, quam habetis ab ecclesia de Herbodesheim, sub censu septem solidorum eidem ecclesiae a vobis vestrisque successoribus annis singulis persolvendo. Ad haec omnem illam libertatem quam bonae memoriae Adalbero quondam Trevirensis archiepiscopus vobis, et per vos ecclesiae vestrae concessit, nos etiam auctoritate apostolica confirmamus, et futuris temporibus illibata manere decernimus, ut videlicet advocatiam ejusdem loci nemo prorsus occupare praesumat, sed tantum Trevirensis archiepiscopus, qui pro tempore fuerit, advocatus vester existat, qui tamen nihil de rebus ecclesiae vestrae in usus suos inflectet, nec aliquibus eam molestiis aut exactionibus fatigabit, sed in ejus tantum obedientia humiliter persistentis, et nulli chorepiscopo, nulli omnino sub archiepiscopo Trevirensi personae, eritis aliquando subjecti, nec ei pro eo, quod ecclesia vestra parochialis est, obedientiam, censum, aut aliquod servitium cogemini exhibere, sex denariis tantum exceptis, quos ecclesiae Beati Petri Trevirensis annis singulis debetis exsolvere. Adjicimus etiam, ut juxta praenominati archiepiscopi concessionem praedicandi, baptizandi et sepeliendi eos, qui se in ecclesia vestra sepeliri spontanea voluntate deliberaverint, nisi excommunicati fuerint, aut interdicti, potestatem liberam habeatis, salva matricis Ecclesiae justitia. Obeunte vero te nunc ejusdem loci abbate, vel tuorum quolibet successorum, nullus ibi qualibet subreptionis astutia, seu violentia praeponatur, nisi quem fratres communi consensu vel fratrum pars consilii sanioris secundum Deum et beati Augustini Regulam praeviderint eligendum, electus autem Trevirensi archiepiscopo praesentetur, animarum curam et benedictionis gratiam ab eo, si fuerit idoneus, recepturus. Sane laborum vestrorum, quos propriis manibus aut sumptibus colitis, sive de nutrimentis vestrorum animalium nullus omnino a vobis decimas praesumat exigere. Decernimus ergo ut nulli hominum liceat praefatam ecclesiam temere perturbare, aut ejus possessiones auferre, vel ablatas retinere, minuere, seu aliquibus vexationibus fatigare, sed inconcussa omnia et illibata serventur, eorum pro quorum gubernatione ac sustentatione concessa sunt, usibus omnimodis profutura, salva dioecesani episcopi canonica justitia. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, nisi praesumptionem suam congrua satisfactione correxerit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore et sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco sua jura servantibus sit pax Domini nostri Jesu Christi, quatenus et hic fructum actionis bonae percipiant et apud supremum judicem praemia aeternae pacis inveniant. Amen, amen.Ego Manfredus presbyter cardinalis tituli S. Savinae Ego Eugenius Catholicae Ecclesiae episcopus subscripsi. Ego Imarus Tusculan. episcopus subs. Ego Hugo Ostiensis episcopus subs. Ego Bb. presbyter cardinalis tituli Calixti subscripsi. Ego Hubaldus presbyter cardinalis tituli S. Praxedis subs. subs. Ego Oct. presbyter cardinalis tituli Sanctae Caeciliae subs. Ego Censius presbyter cardinalis tituli in Lucina subs. Ego Joannes presbyter cardinalis tituli Equitii subs. Ego Henricus presbyter card. tituli SS. Nerei et Achillaei subs. Ego Otto diaconus card. S. Georgii ad Velum Aureum subs. Ego Radulphus diaconus card. Sanctae Luciae in Septa solis subs. Ego Gregorius S. Angeli diaconus cardinalis subs. Ego Guido diaconus card. Sanctae Mariae in Porticu subs. Ego Jacintus diaconus card. Sanctae Mariae in Cosmedin subs. Ego Joannes diaconus card. SS. Sergii et Bacchi subs. Datum Siginae per manum Bosonis, sanctae Romanae Ecclesiae scriptoris, VI Kalend. Junii, indict. XV, Incarnationis Dominicae anno 1152, pontificatus vero domni Eugenii PP. III anno VIII.